દિલ્હીના ચાંદની ચોકમાં શર્માસાહેબની મીઠાઈની દુકાન છે. જોકે તેમના દીકરા (મનીષ પૉલ)ને જલેબીઓ નહીં પણ ફિલ્મો બનાવવી છે. આ છોટે શર્મા મુંબઈમાં પ્રોડ્યુસરોનાં પગથિયાં ઘસી કાઢે છે, પણ એમ ફિલ્મ કોણ બનાવવા દે? અચાનક તેને એક નમૂનો ભટકાય છે જે દેખાવે ડિટ્ટો ઓસામા બિન લાદેન જ દેખાય છે. પદ્દી સિંહ (પ્રદ્યુમન સિંહ) નામના એ નમૂનાને લઈને તે ‘તેરે બિન લાદેન ફિલ્મ બનાવી કાઢે છે, જેની સુગંધ છેક અમેરિકાથી લઈને અફઘાનિસ્તાન સુધી પહોંચી જાય છે. ફિલ્મની સીક્વલ પ્લાન થાય છે, પણ એ જ અરસામાં ઓરિજિનલ લાદેનની ગેમ ઓવર કરી નખાય છે. હવે ત્રાસવાદી આલમમાં ગ્રેટ ડિપ્રેશનનો માહોલ છે. બીજી બાજુ ઓબામાને પણ આપણા મુન્નાભાઈની જેમ ચારેકોર લાદેન દેખાવા લાગે છે અને ખુરસી બચાવવા મરેલા લાદેનનો ચહેરો બતાવવો ફરજિયાત બની જાય છે. મીન્સ કે અમેરિકા અને આતંકવાદીઓ બન્નેને લાદેનનું થોબડું દુનિયાને બતાવવામાં રસ છે. એ સાથે જ પદ્દીનું કાળ ચોઘડિયું શરૂ થાય છે.